Eis vir huiskantoor ingewikkeld – SAID | Netwerk24
Deur Francois Williams 15 Julie 2020 05:01
Werk van die huis af is die nuwe normaal. Foto: Unsplash
Maar dit lyk asof die nasionale tesourie en die Suid-Afrikaanse Inkomstediens (SAID), wat weens krimpende inkomste onder erge druk verkeer, effe langtand is om verdere verligting te bied.
Dit is ingewikkelde kwessies, het Franz Tomasek, hoofbestuurder van wetgewende beleid by die SAID, Dinsdag in die parlement gesê in antwoord op vrae van dr. Dion George, DA-lid van die staande komitee oor finansies, of die tesourie nie verligting kan bied aan kantoorwerkers wat nou tuis moet werk en nie normaalweg vir huiskantoor-uitgawes kon eis nie.
Tomasek meen die vraag ontlok 'n filosofiese kwessie, want wat in effek tans gebeur, is dat werkgewers deel van hul indiensnemingskostes na die werknemers oorskuif.
Volgens Tomasek is die reëls vir die eis van koste wat verband hou met 'n tuiskantoor redelik streng omdat dit in vorige jare misbruik is. Hy meen as 'n werkgewer tans deel van die koste van die werknemer betaal, byvoorbeeld vir datagebruik van die huis af, is dit nie veronderstel om belasbaar te wees nie, want dit is indiensnemingskostes wat na die werknemers oorgeskuif is.
'n Motortoelae word op sy beurt deel van iemand se vergoedingspakket.
Chris Axelson, hoofdirekteur van ekonomiese belastingontleding by die tesourie, meen wel daar is reëls wat benut kan word waar mense vir die gebruik van 'n tuiskantoor kan eis. As die Covid-19-inperking nog langer voortduur, sal mense kan eis as hulle meer as 50% van die belastingjaar uit hul tuiskantoor moes werk.
George het juis gewys op die tesourie se belastingverligting wat net vir die vier maande van April tot Julie geld. "Dit is nie naastenby genoeg nie. Dit is al byna Augustus en die impak van Covid-19 is nog lank nie verby nie," en hy meen dus die tesourie moet dit ernstig oorweeg om van die verligting wat aangebied word te verleng.
George het voorgestel dat die komitee moet aanbeveel dat die nasionale tesourie ondersoek instel na hoe pensioenfondslede hul aftreegeld kan benut sonder om hul voorsiening vir aftrede in die gevaar te stel of dit te erodeer.
George het gewys op die verskynsel van staatsamptenare wat nou in hul duisende bedank om toegang tot hul pensioenfondsgeld te kry omdat hulle as gevolg van die Covid-19-inperking swaarkry weens, byvoorbeeld, 'n eggenoot wat hul werk verloor het.
Ismail Momoniat, adjunkdirekteur-generaal van die tesourie, het gesê die tesourie sal kyk na al die komitee se aanbevelings en terugkom na die komitee om daaroor verslag te doen.
Die tesourie het Dinsdag aan die komitee 'n oorsig gegee van al die vrystellings wat ter verligting aangebied is. Fondse wat gestig is om geld ten bate van die regering se stryd teen Covid-19 in te samel is vir vier maande, van April tot Julie, van belasting kwytgeskeld. Skenkings aan hierdie fondse is ook van skenkerbelasting kwytgeskeld. Die skenkings aan die fondse sal vir 'n 10%-belastingverlaging ingevolge art. 18A van die Inkomstebelastingwet kwalifiseer.
Die spesiale toegewings sal ná vier maande wegval, maar die fondse kan daarna by die SAID om verdere verligting aansoek doen.
Meer oor: Suid-Afrikaanse Inkomstediens | Parlement | Werk Van Huis Af | Belasting | Tuiswerk | Eise